

2025. gada 30. janvārī

**“Vivi” pabeidzis pirmo elektrovilcienu aprīkošanu ar velosipēdu turētājiem**

**Vilciena pasažieru pārvadātājs “Vivi” šodien, 30. janvārī, prezentēja pirmo ar stiprinājumiem velosipēdu pārvadāšanai aprīkoto elektrovilcienu, kas pasažieru lietošanai būs pieejams jau tuvāko stundu laikā. Plānots, ka visu 32 jauno elektrovilcienu aprīkošana ar velosipēdu turētājiem tiks pabeigta līdz šī gada maija beigām.**

“Esam labojuši vēsturisko nepilnību un sadarbībā ar ražotāju uzsākuši velosipēdu turētāju ierīkošanu visos mūsu jaunajos elektrovilcienos. Šis risinājums ir sertificēts, pilnībā drošs un atbilstošs, tāpēc man ir liels prieks par velobraucējiem, kuri jau šajā sezonā varēs izbaudīt veiktos uzlabojumus vilcienos,” atzīst satiksmes ministrs Kaspars Briškens.

Katrā elektrovilcienā kopā būs pieejami 12 velosipēdu turētāji, pa sešiem katrā galvas vagonā. Pasažieriem būs iespējams izvēlēties – divus velosipēdus novietot vertikālā veidā, izmantojot speciālus āķus, un četrus velosipēdus blakus horizontālā veidā, nostiprinot tos ar īpašu savilcēju, vai arī, izmantojot uzstādītos āķus, novietot četrus velosipēdus vertikāli. Tāpat velosipēdus iespējams novietot zonā, kas paredzēta personām, kas pārvietojas ratiņkrēslā, un māmiņām ar bērnu ratiņiem, ja zonu nav aizņēmušas pieminētās prioritārās pasažieru grupas.

“Pildot pasažieriem doto solījumu, esam uzsākuši jauno elektrovilcienu aprīkošanu ar velosipēdu stiprināšanai paredzētajiem turētājiem, kas turpmāk padarīs velosipēdu novietošanu un nostiprināšanu vilcienos daudz ērtāku, tādējādi uzlabojot mobilitāti tiem pasažieriem, kuri ikdienā pārvietojas ar divriteni. Projekta īstenošanā mums ir izdevies piesaistīt Eiropas fondu finansējumu maksimālajā tā apmērā, tāpēc pateicos kolēģiem no Satiksmes ministrijas, Finanšu ministrijas, Centrālās finanšu un līgumu aģentūras, kā arī nevalstiskajām organizācijām par atbalstu un iesaisti,’’ norāda AS “Pasažieru vilciens” valdes priekšsēdētājs Raitis Nešpors.

Velosipēdu novietošanai paredzēto stiprinājumu ierīkošana ietver ne tikai statīvu uzstādīšanu, bet arī esošo sēdekļu demontāžu, aizvietojot tos ar atvāžamajām sēdvietām, atdalošās starpsienas nomaiņu vilciena ieejas zonā, lai pasažieris, iekāpjot ar velosipēdu, varētu to ērti aizstumt līdz velosipēdu turētājiem, kā arī informatīvu piktogrammu izvietošanu uz vilciena grīdas.

Šobrīd ar velosipēdu stiprinājumiem aprīkoti divi elektrovilcieni, savukārt pārējo 30 elektrovilcienu aprīkošana tiks īstenota pakāpeniski līdz šī gada maija beigām.

Stiprinājumu velosipēdu pārvadāšanai iegāde veikta saskaņā ar Ministru kabineta 2024. gada 30. augusta noteikumiem Nr. 579 “Eiropas Savienības kohēzijas politikas programmas 2021.–2027. gadam 2.4.1. specifiskā atbalsta mērķa "Veicināt ilgtspējīgu multimodālu mobilitāti, veicinot elektrotransportlīdzekļu izmantošanu" 2.4.1.2. pasākuma "Bezemisiju vilcienu iegāde – elektrovilcieni” īstenošanas noteikumi”, piesaistot līdzfinansējumu 806 303 eiro apmērā. Kopējās ar velo turētāju iegādi un uzstādīšanu saistītās kopējās izmaksas sastāda 948 592 eiro.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” ir lielākais pasažieru pārvadātājs pa dzelzceļu Baltijā, kas veic pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2024. gadā tika pārvadāti 19,44 miljoni pasažieru. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv